**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ТӨСВИЙН ЗАРЛАГЫН ХЯНАЛТЫН ХОРООНЫ 10 ДУГААР САРЫН 30-НЫ ӨДӨР /БААСАН ГАРАГ/-ИЙН ХУРАЛДААНЫ**

**ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1-2 |
| 2 | Дэлгэрэнгүй тэмдэглэл | 3-14 |
|  | 1.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүд /Засгийн газар 2020.09.30-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/ | 3-14 |

***Монгол Улсын Их Хурлын 2020 оны намрын ээлжит чуулганы***

***Төсвийн зарлагын хяналтын дэд хорооны 10 дугаар сарын 30-ны өдөр***

***/Баасан гараг/-ийн хуралдааны товч тэмдэглэл***

Төсвийн зарлагын хяналтын дэд хорооны дарга Б.Пүрэвдорж ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 8 гишүүнээс 6 гишүүн ирж, 75.0 хувийн ирцтэйгээр хуралдаан 13 цаг 22 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Ж.Батсуурь.*

***Нэг.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүд*** */Засгийн газар 2020.09.30-ны өдөр өргөн мэдүүлсэн,* ***хоёр дахь хэлэлцүүлэг****, санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар, Сангийн яамны Төсвийн бодлого, төлөвлөлтийн газрын дарга Ж.Ганбат, мөн яамны Санхүүгийн бодлогын газрын дарга Ц.Зоригтбат, Эдийн засгийн бодлогын газрын дарга Г.Батхүрэл, Төсвийн хөрөнгө оруулалтын газрын дарга Г.Түвдэндорж, Хөгжлийн санхүүжилтийн газрын дарга И.Батхүү, Төсвийн нэгтгэлийн хэлтсийн дарга Г.Золбоо, Төсвийн зарлагын хэлтсийн дарга М.Санжаадорж, Төсвийн орлогын хэлтсийн дарга Б.Тэлмүүн, Монгол Улсын Ерөнхий аудитор Д.Занданбат, Монгол Улсын Ерөнхий аудиторын орлогч бөгөөд Тэргүүлэх аудитор О.Тэнгис, Үндэсний аудитын газрын Санхүүгийн аудитын газрын захирал бөгөөд Тэргүүлэх аудитор Ц.Наранчимэг, Гүйцэтгэлийн аудитын газрын захирал бөгөөд Тэргүүлэх аудитор С.Оюунгэрэл, Нийцлийн аудитын газрын захирал бөгөөд Тэргүүлэх аудитор С.Энхбаатар нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Б.Гандулам, Байнгын хорооны асуудал хариуцсан хэлтсийн Төсвийн байнгын хороо хариуцсан референт Г.Нарантуяа нар байлцав.

Төсвийн төслийн талаар Сангийн сайд Ч.Хүрэлбаатар, Төсвийн гүйцэтгэлийн талаарх аудитын дүгнэлтийг Монгол Улсын ерөнхий аудитор Д.Занданбат нар танилцуулав.

Төсвийн төсөлтэй холбогдуулан Улсын Их Хурлын гишүүн Х.Булгантуяа, Б.Пүрэвдорж нарын тавьсан асуултад Сангийн сайд Ч.Хүрэлбаатар, Монгол Улсын ерөнхий аудиторын орлогч бөгөөд Тэргүүлэх аудитор О.Тэнгис нар хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Б.Пүрэвдорж Төсвийн байнгын хорооны хуралдаанд танилцуулахаар тогтов.

*Хуралдаан 40 минут үргэлжилж, 8 гишүүнээс 7 гишүүн ирж, 87.5 хувийн ирцтэйгээр 14 цаг 02 минутад өндөрлөв.*

Тэмдэглэлтэй танилцсан:

ТӨСВИЙН ЗАРЛАГЫН ХЯНАЛТЫН ДЭД

ХОРООНЫ ДАРГА Б.ПҮРЭВДОРЖ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ** **ТӨСВИЙН ЗАРЛАГЫН ХЯНАЛТЫН ДЭД ХОРООНЫ** **10 ДУГААР САРЫН 30-НЫ ӨДӨР /БААСАН ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Пүрэвдорж:**  Төсвийн зарлагын хяналтын дэд хорооны эрхэм гишүүдийн энэ өдрийн амгаланг айлтгая. Ирц ирвэл зохих 8 гишүүнээс 6 ирсэн тул 75 хувийн ирцтэйгээр хуралдаж эхэлж байна. Батсуурь гишүүн хүндэтгэх шалтгаантай байгаа.

Төсвийн зарлагын хяналтын дэд хорооны 2020 оны 10 дугаар сарын 30-ны өдрийн хуралдаан ирц 75 хувьтай болсон тул хуралдааныг нээснийг мэдэгдье. Төсвийн зарлагын хяналтын дэд хорооны хуралдаанаар хэлэлцэх асуудлыг танилцуулъя.

1.Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүд.

Засгийн газар 2020 оны 9 дүгээр сарын 30-ны өдөр өргөн мэдүүлсэн 2 дахь хэлэлцүүлэг. Санал, дүгнэлтээ Төсвийн байнгын хороонд хүргүүлэх юм байна.

Хэлэлцэх асуудалдаа оръё.

Хэлэлцэх асуудалтай холбоотой горимын санал байна уу? Санал байна уу гишүүд ээ? Алга байна.

Дээр дурдсан хэлэлцэх асуудлаа. Хоёр дахь хэлэлцүүлгийг хэлэлцэж эхэлье. Ажлын хэсгийн бүрэлдэхүүнд Ч.Хүрэлбаатар Сангийн сайд, Д.Занданбат Монгол Улсын ерөнхий аудитор, С.Мөнгөнчимэг Сангийн дэд сайд, С.Наранцогт Сангийн яамны Төрийн нарийн бичгийн дарга, О.Тэнгис Монгол Улсын ерөнхий аудиторын орлогч, Бундхорол Үндэсний аудитын газрын Стратегийн удирдлагын газрын захирал, Тэргүүлэх аудитор, Ц.Наранчимэг Үндэсний аудитын газрын Санхүүгийн аудитын газрын захирал, Тэргүүлэх аудитор, С.Оюунгэрэл Үндэсний аудитын газрын Гүйцэтгэлийн аудитын газрын захирал, Тэргүүлэх аудитор, С.Энхбаатар Үндэсний аудитын газрын Нийцлийн аудитын газрын захирал, Ж.Ганбат Сангийн яамны Төсвийн бодлого, төлөвлөлтийн газрын дарга, Г.Батхүрэл Сангийн яамны Эдийн засгийн бодлогын газрын дарга, И.Батхүү Сангийн яамны хөгжлийн санхүүжилтийн газрын дарга, Г.Түвдэндорж, Сангийн яамны Төсвийн хөрөнгө оруулалтын газрын дарга, Ц.Зоригтбат Сангийн яамны Санхүүгийн бодлогын газрын дарга, З.Энхболд Сангийн яамны Хууль, эрх зүйн газрын дарга, Г.Золбоо Сангийн яамны Төсвийн нэгтгэлийн хэлтсийн дарга, М.Санжаадорж Сангийн яамны Төсвийн зарлагын хэлтсийн дарга, Б.Тэлмүүн Сангийн яамны Төсвийн орлогын хэлтсийн дарга. Ийм бүрэлдэхүүнтэйгээр өнөөдрийн хурал хуралдана.

Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслийн талаарх танилцуулгыг Сангийн сайд Ч.Хүрэлбаатар танилцуулна.

**Ч.Хүрэлбаатар:**  Төсвийн зарлагын хяналтын дэд хорооны дарга, эрхэм гишүүд ээ,

Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслүүдийг 2020 оны 9 дүгээр 30-ны өдөр Улсын Их Хуралд өргөн мэдүүлсэн билээ.

Монгол Улсын Засгийн газраас Коронавируст халдварт цар тахлаас урьдчилан сэргийлэх багц арга хэмжээний үр дүнд нэмэгдсэн төсвийн алдагдлыг бууруулах, төсвийн орлогын бааз суурийг нэмэгдүүлэх, цахим, ил тод, үр ашигтай төсвийн бодлого хэрэгжүүлж, өрийг оновчтой удирдах, эдийн засгийн өсөлтийг дэмжих, орон нутгийн бие даасан байдлыг нэмэгдүүлэхэд чиглэсэн бодлогын арга хэмжээг ирэх оны төсвийн төсөлд тусгаад байна.

Дээрх бодлогын арга хэмжээний үр дүнд Монгол Улсын 2021 оны нэгдсэн төсвийн тэнцвэржүүлсэн орлого 11.8 их наяд төгрөг, нийт зарлага 13.9 их наяд төгрөг, тэнцвэржүүлсэн тэнцэл 2.2 их наяд буюу ДНБ-ий 5.1 хувьд хүрч, төсвийн үзүүлэлтүүд сайжрах болно.

Монгол Улсын 2021 оны төсвийн төсөлд нийт зарлага 2020 оны тодотголоос 625.9 тэрбум төгрөгөөр буурч 13.9 их наяд төгрөгт, үүнээс урсгал зардлыг 138.9 тэрбум төгрөгөөр бууруулж 11.0 их наяд төгрөг байхаар тооцлоо.

Төсвийн урсгал зардлын үр ашгийг сайжруулах хүрээнд эрүүл мэнд, боловсрол, нийгмийн хамгааллын салбарын санхүүжилтийн тогтолцоонд шинэчлэл хийх, төрийн үйлчилгээг цахимжуулах зэрэг арга хэмжээг хэрэгжүүлэх замаар бүх шатны төсвийн байгууллагын захиргааны удирдлага, үйлчилгээ болон хөрөнгийн ашиглалтын зардлыг бууруулахаар тооцлоо.

Түүнчлэн, Коронавирусийн цар тахлын аюул үргэлжилсээр байгааг харгалзан эмзэг бүлгийн иргэдийн орлогыг хамгаалах, аж ахуй эрхлэгчдийг дэмжих чиглэлээр 2020 онд хэрэгжүүлсэн зарим арга хэмжээг ирэх оны хагас жилд үргэлжлүүлэхээр төлөвлөж байна. Тухайлбал, 18 хүртэлх насны хүүхэд бүрд олгох мөнгөн тэтгэмжийг 100.0 мянган төгрөгт, нийгмийн халамжийн тэтгэвэр болон байнгын асаргаа шаардлагатай 16 хүртэлх насны хүүхдийн тэтгэмжийг 288.0 мянган төгрөгт тус тус хүргэж нэмэгдүүлсэн шийдвэрийг 2021 оны эхний хагас жилийг дуустал үргэлжлүүлэн хэрэгжүүлнэ.

Мөн хувийн хэвшлийн аж ахуйн нэгжийн ажилтандаа олгодог цалин хөлснөөс ердийн үед 22-25 хувиар тооцож ногдуулдаг байсан нийгмийн даатгалын шимтгэлийг чөлөөлж, хөнгөлсөн арга хэмжээг хэсэгчлэн үргэлжлүүлж 2021 оны эхний хагас жилд 17 хувиар тооцохоор төлөвлөөд байна.

Улсын төсвийн хөрөнгө оруулалтын хүрээнд өсөн нэмэгдэж байгаа хүн амын хэрэгцээг хангах хотын инженерийн шугам, сүлжээ, гэр хорооллын дэд бүтэц, Улаанбаатар хотын түгжрэлийг бууруулах, хот доторх автозам барих болон тусгай хэрэгцээт хүүхдүүдэд зориулсан цогцолбор, нэн шаардлагатай цэцэрлэг, сургуулийн барилга, эмнэлэг барих ажлыг эхлүүлэхээр төлөвлөөд байгаа ба өмнөх онуудад эхэлсэн 62 сургууль, 53 цэцэрлэг, 16 дотуур байр, 29 эмнэлэг болон авто замын 43, гүүрийн байгууламжийн 10, цахилгаан дамжуулах агаарын шугамын 11, дулааны шугам сүлжээний 3, инженерийн шугам сүлжээний 26 төслийг тус тус ашиглалтад оруулж нийгмийн суурь үйлчилгээний хүртээмжийг нэмэгдүүлэхээр төлөвлөж байна.

Дэд хорооны дарга, гишүүд ээ,

Монгол Улсын Засгийн газрын өргөн мэдүүлсэн Монгол Улсын 2021 оны төсвийн тухай хуулийн төсөл, Нийгмийн даатгалын сангийн 2021 оны хуулийн төсөл, Эрүүл мэндийн даатгалын сангийн 2021 оны хуулийн төслүүдийн хоёр дахь хэлэлцүүлгийг хийж өгөхийг хүсье.

Анхаарал тавьсанд баярлалаа.

**Б.Пүрэвдорж:**  Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслийн талаарх Үндэсний аудитын газрын танилцуулгыг Монгол Улсын Ерөнхий аудитор Занданбат танилцуулна. 2 дугаар микрофоныг өгье.

**Д.Занданбат:**  Төсвийн зарлагын хяналтын дэд хорооны дарга, Улсын Их Хурлын Эрхэм гишүүдээ

Засгийн газраас Улсын Их Хуралд өргөн мэдүүлсэн Монгол Улсын 2021 оны нэгдсэн төсвийн төслийг хөгжлийн бодлого, үндсэн чиглэлд нийцүүлэн төсвийн тогтвортой байдлыг хангах зарчим, шаардлагын дагуу боловсруулсан эсэхэд гаргасан дүгнэлтээ та бүхэнд тоймлон танилцуулж байна.

Монгол Улсын 2021 оны нэгдсэн төсвийн тэнцвэржүүлсэн орлогыг 11 их наяд 797.8 тэрбум, нийт зарлага ба цэвэр зээлийн хэмжээг 13 их наяд 951.6 тэрбум, тэнцвэржүүлсэн тэнцлийг 2 их наяд 153.7 тэрбум төгрөгийн алдагдалтай байхаар төсвийн төсөлд тусгажээ.

Нийт зарлага ба цэвэр зээлийн дүнг 2020 оны төсвөөс 695.9 тэрбум төгрөгөөр буюу 4.3 хувиар бууруулан тооцож, цэвэр зээлийг хассан нийт зарлагын 75.9 хувийг урсгал зардал, 24.1 хувийг хөрөнгийн зардал эзэлж байна.

Төсвийн урсгал зардлыг 2019 оны гүйцэтгэлээс 2 их наяд 783.4 тэрбум төгрөгөөр нэмэгдүүлж, 2020 оны тодотгосон төсвөөс 138.8 тэрбум төгрөгөөр бууруулан төсөвлөсөн байна.

Урсгал зардлын 24.3 хувь буюу 2 их наяд 678.4 тэрбум төгрөгийг цалин хөлс, нийгмийн даатгалын шимтгэлд, бараа үйлчилгээний бусад зардалд 16.0 хувь буюу 1 их наяд 762.4 тэрбум, хүүгийн зардалд 10.3 хувь буюу 1 их наяд 137.5 тэрбум, татаас, урсгал шилжүүлгийн зардалд 49.4 хувь буюу 5 их наяд 433.7 тэрбум төгрөгийг тус тус төлөвлөсөн байна.

Хөрөнгийн зардалд нийт 3 их наяд 498.5 тэрбум төгрөг зарцуулахаар төлөвлөсний 1 их наяд 390.4 тэрбум төгрөгийг барилга байгууламж, 83.4 тэрбум төгрөгийг их засварт, 140.0 тэрбум төгрөгийг тоног төхөөрөмж бэлтгэхэд, бусад хөрөнгөд 104.1 тэрбум, стратегийн нөөц хөрөнгө бэлтгэхэд 15.4 тэрбум төгрөг зарцуулахаар тооцжээ.

Монгол Улсын 2021 оны төсвийн тухай хуулийн төсөлд 21 Төсвийн ерөнхийлөн захирагчдын төсвийн багцад 3 их наяд 691.4 тэрбум төгрөгийн төсөвт өртөгтэй 1 их наяд 388.9 тэрбум төгрөгийн санхүүжих дүнтэй хөрөнгө оруулалтын 1031 төсөл, арга хэмжээ төсөвлөгдсөнөөс 37.7 хувь буюу 389 төсөл, арга хэмжээ шинээр, 62.3 хувь буюу 642 төсөл, арга хэмжээ үргэлжлэн хэрэгжихээр байна.

Төсвийн алдагдлыг нөхөх зорилгоор Засгийн газар дотоод үнэт цаас гаргаж 2 их наяд 166.0 тэрбум, гадаад төслийн болон хөтөлбөрийн зээлээс 1 их наяд 561.1 тэрбум, Тогтворжуулалтын сангийн хуримтлагдсан үлдэгдлээс 156.0 тэрбум, харилцах болон хадгаламжийн дансны үлдэгдлээс 150.9 тэрбум төгрөг, нийт 4 их наяд 34.0 тэрбум төгрөгийн эх үүсвэр бүрдүүлэхээр төлөвлөсөн байна.

Нэгдсэн төсвийн төсөлд дараах дүгнэлтийг өгч байна.

1.Монгол Улсын 2021 оны төсвийн тухай хуулийн төслийг боловсруулахдаа Монгол Улсын нэгдсэн төсвийн 2021 оны төсвийн хүрээний мэдэгдэл, 2022-2023 оны төсвийн төсөөллийн тухай хуульд заасан нийгмийн халамжийн болон хөрөнгө оруулалтын зардлын дүнг өөрчилсөн боловч орлого, зарлага, алдагдал, Засгийн газрын өрийн хэмжээг нэмэгдүүлэхгүй тооцсон байна. Цаашид жилийн төсвийн төслийг боловсруулахдаа дунд хугацааны төсвийн хүрээний мэдэгдэлд бүрэн нийцүүлж байх нь зүйтэй байна.

2.Эрүүл мэндийн салбарт иргэнээ дагасан, гүйцэтгэлд суурилсан санхүүжилт олгох, мөн боловсролын салбарт төсвийн санхүүжилттэй холбоотой цахим шинэчлэлүүдийг эхлүүлэхээр байгаа нь төсвийн удирдлагын оновчтой тогтолцооны эхлэл болохоор байна.

3.Төрийн байгууллагуудын бараа, ажил, үйлчилгээний худалдан авалтыг татварын цахим төлбөрийн баримтын системд бүрэн холбон татварын хяналтыг сайжруулан төсвийн орлогыг нэмэгдүүлэх боломж байна.

4.Төсвийн төсөлд халамжийн зардлыг өмнөх оны төлөвлөсөн дүнгээс бууруулж байгаа ч цаашид халамжийн бодлогыг тэлэхгүй байх, нэр төрлийг нэгтгэн шалгуур үзүүлэлт, аргачлалыг оновчтой болгож, зорилтот бүлэгт чиглэсэн бодлогыг хэрэгжүүлж, төсвийн үр нөлөөг сайжруулах шаардлагатай байна.

5.Төсвийн байгууллагын сургалт семинар, хурал зөвлөгөөнийг цахимаар зохион байгуулан, төрөөс иргэд, аж ахуйн нэгжүүдэд үзүүлдэг бүх төрлийн үйлчилгээ, тусгай зөвшөөрөл олголт, халамжийн цахим системийг бий болгож төсвийн урсгал зардлыг бууруулах боломжтой байна.

6.Орон нутгийн хөгжлийн сангийн хөрөнгийг иргэдийн саналд үндэслэн тухайн орон нутгийн онцлогт нийцсэн хөдөө аж ахуйн гаралтай түүхий эд боловсруулах, нэмүү өртөг шингэсэн үйлдвэрлэлийг бүсчлэн байгуулах төсөл, арга хэмжээг санхүүжүүлэхэд чиглүүлэх.

7.Төсвийн төсөлд хөрөнгө оруулалтаар шинээр хэрэгжүүлэх 55 барилга, байгууламжийн зураг төсвийг батлуулаагүй, төсөвлөлтийн шаардлага хангаагүй тусгасан нь төсөл, арга хэмжээний гүйцэтгэл удаашрах, төсөвт өртөг нэмэгдэх, үр ашиг буурах, хуулийн хэрэгжилт хангагдахгүй байгааг анхаарч, төсвийн төлөвлөлтийн хариуцлагын талаарх эрх зүйн зохицуулалтыг бий болгох шаардлагатай байна.

8.Дэлхий нийтийг хамарсан цар тахлын эрсдэл бүхий нөхцөлд хэрэгжих 2021 оны төсвийн төсөлд хөрөнгө оруулалтын төсөл, арга хэмжээг ач холбогдол, зориулалт, хэрэгцээ, шаардлагаар нь эрэмбэлэн санхүүжүүлэх асуудлыг журамлан зохицуулах нь зүйтэй байна.

9.Засгийн газрын гадаад өрийн зохистой түвшнийг баримтлах, гадаад зээлээр үр ашиг бүхий төслийг санхүүжүүлэн тогтвортой хөгжих нөхцөлийг бий болгоход хөгжлийн болон төсвийн бодлогыг чиглүүлэх шаардлагатай байна.

Улсын Их Хурал 2021 оны төсвийн төслийг Монгол Улсын урт хугацааны хөгжлийн бодлого, таван жилийн үндсэн чиглэл, Засгийн газрын үйл ажиллагааны хөтөлбөрийг хэрэгжүүлэхэд чиглүүлж, төрийн аудитын байгууллагын дүгнэлтийг анхаарахыг Улсын Их Хурлын эрхэм гишүүд та бүхнээс хүсье.

Анхаарал хандуулсанд баярлалаа.

**Б.Пүрэвдорж:**  Хууль санаачлагч болон Дэд хорооны эрхлэх асуудлын хүрээнд хамаарах төсвийн ерөнхийлөн захирагч нараас асуух асуулттай гишүүн байна уу? Булгантуяа гишүүн.

**Х.Булгантуяа:**  Сангийн яамнаас асуулт асуух гэсэн юм. Одоо яг төсвийн хөрөнгө оруулалтыг тойрч хамгийн их ярьж байна л даа. Төсвийн хөрөнгө оруулалтын үр өгөөжийг үнэлэх дээр программ хангамж бид нар нэг үр нөлөөг нь тооцох тийм аргачлалтай болно гээд аргачлалтай болсон байх ёстой.

Түүнийг ерөнхийдөө салбарын яамдууд тус тусдаа өөрсдөө хийх юм уу, эс үгүй бол ганцхан нэгтгээд сангийн яаман дээр хийх юм уу, 2021 оны төсвийг боловсруулахад бас энүүнийг ашигласан уу? Энүүний өр гаргасан тэр нийгэм, эдийн засгийн үр нөлөөллийн тооцоог Үндэсний аудитын газар энийг бас давхар авч хардаг уу? хянадаг уу. Хэрвээ тийм юм хийсэн бол энийг ер нь яваа яваандаа олон нийтэд тавих уу гэдэг ийм асуултыг тавих гэсэн юм.

**Б.Пүрэвдорж:** Хэддүгээр микрофон. Сангийн яамны газрын дарга Түвдэндорж дөрөвдүгээр микрофон.

**Г.Түвдэндорж:** Сангийн яамны Төсвийн хөрөнгө оруулалтын газрын дарга Түвдэндорж. 2018 оны сангийн сайдын тушаалаар үнэлэх эрэмбэлэх сонгох аргачлалыг сангийн сайдын тушаалаар баталсан байж байгаа. Энэ аргачлал бол олон улсын одоо стандартад нийцсэн анх удаагаа бас энэ төсвийн төслийг бас төлөвлөдөг болсон байж байгаа. Энэ аргачлалаар бол хоёр үе шаттай үнэлгээ явуулна. 4 сарын 1-нээс эхлээд 6 сарын нэгний дотор аймгууд цахим системээр төсвийн төслөө одоо системд бол илгээх ёстой.

Хоёрдугаар үе шат нь бол сонгох үнэлгээ байгаа. Сонгох үнэлгээг бол төсвийн ерөнхийлөн захирагч нар, аймгаас ирүүлсэн саналыг үнэлээд Сангийн яаманд бол 7 сарын 1-ний дотор ирүүлэх ёстой байж байгаа. Тэгээд энэ цахим системээр ирүүлсэн үнэлгээгээр бол төслүүдийг нийгмийн эдийн засаг, үр ашгийг тооцож, хэрэгцээтэй төслүүдийг хүн амын тоо, орон нутаг, байршилтай уялдуулж бол хөрөнгө оруулалтыг төлөвлөдгөөрөө бол давуу талтай байж байгаа. 2021 оны төсөл дээр бол энэ аргачлалыг бол ашиглаж явж байгаа.

**Б.Пүрэвдорж:** За баярлалаа. Надад нэг хэд хэдэн асуулт байна.

Хүрэлбаатар сайд, дээрээс нь аудитор тодорхой тодорхой энэ өөрсдийнхөө хүрээндээ хариулчихна биз. Тэгээд энэ төсвийн зарлагын бодлогоо бас жоохон эргэж харах хэрэгтэй байна. Өөрөөр хэлбэл одоо нийт төсвийн зарлагын чинь далан дөрвөн хувь нь урсгал зардал болчхоод байна.

Өөрөөр хэлбэл энэ Төрийн албаны данхайсан энэ бүтэц энэ төсвийг бүгдийг нь цалгиж дуусаж байна. Татвар төлөгчдийн мөнгийг бүгдийг нь залгиж байна. Тийм учраас энэ төсвөөрөө, ер нь бол дэлхийн улс орнууд бол энэ хөгжилтэй хөтлөх ийм одоо арга хэрэгслийг ашиглаж явдаг. Энэ дээрээ одоо манай Монгол орны хувьд бол жижиг дунд үйлдвэрлэл, ажлын байрыг нэмэгдүүлэх, импортыг орлох тэр одоо үйлдвэрүүдийг дэмжих, санхүүгийн хэрэгсэл гаргах ийм одоо зүйлүүд шаардлагатай байгаа. Энэ тал дээр бас ямар арга хэмжээ цаашдаа авах гэж байгаа юм бэ?

За хоёрдугаарт нь төсвийн алдагдал. Энэ бол бидний ирээдүйд тавьж байгаа бидний өр. Тэгэхлээр 2020 оны төсвийн тодотголоор 4.8 их наядын өр тавьчихсан алдагдалтай баталчихсан. 2021 оных 2.1, 2020 оных 1.6, 2023 оны 1.4 гээд нийтдээ 10 их наяд төгрөгийн өр одоо тавигдах нь л дээ. Тэгэх дээр энэ тал дээр энэ төсвийн алдагдлыг ер нь бол цаашдаа энэ бидний ирээдүйд бас тавьж байгаа үр хүүхдүүдэд маань тавьж байгаа, одоо өөр учраас энэ дээрээ одоо ямар арга хэмжээг цаашлуулж авах юм бэ?

Гуравдугаарт нь гадаад өрийн асуудал байгаа. 1991 оноос 2016 оны 7 сарын нэгэн хүртэл 4 тэрбум 785 сая долларын одоо зээл, гадаадаас авсан Засгийн газрын өр. Гэтэл 2016 оны 7 сарын 1-нээс өнөөдрийг хүртэл ингээд тавхан жилийн дөрөвхөн жилийн дотор одоо 25 жилийн дотор тавьсан өрний бараг 60 хувь, 65 хувьтай тэнцэх хэмжээний өр тавьчихлаа шүү дээ.

Тэгэхлээр энэ өрийг одоо багасгах талаар өрийг үр дүнтэй ашиглах талаар ямар одоо бодлого баримталж байгаа юм. Татвар төлөгчдийн гурав, дөрөвдүгээрт нь татвар төлөгчдийн хөрөнгийг үр дүнтэй ашиглах талаар, өөрөөр хэлбэл одоо хөшөө дурсгал барьдаг энд тэнд одоо багийн төв, хэзээ ч хуралддаггүй багийн төв барьдаг. Иймэрхүү зүйлд хөрөнгө оруулалтыг маш их тавьж байна аа. Энэ төсвийн одоо хөрөнгө оруулалтыг нэгдсэн бодлоготойгоор үр дүнтэйгээр ашиглах талаар ямар одоо бодлогуудыг хийж байна?

За тавдугаарт нь халамжийн асуудал байна. Монгол Улсад нийтдээ 2 сая 650 мянган халамж авдаг хүн байгаа юм. Тэгээд энэ халамж дээрээс нь одоо 200 мянган төрийн албан хаагч байж байгаа. 2 сая 850 мянга болж байна. Дахиад дээрээс нь 200 мянган гадаадад амьдарч, ажиллаж байгаа, сурч байгаа хүмүүс байна. 3 сая 50 мянга болж байна. Цаана нь хоёр зуун тавьхан мянган хүний нуруун дээр энэ халамж авдаг одоо тэтгэвэр авдаг энэ хүмүүс чинь ингээд амьдраад байна.

Тэгэхлээр энэ халамжийн бодлогоо багасгах талаар энэ цаашдаа төсвийн бодлогоор яаж хэрэгжүүлэх юм бэ гэдэг ийм таван асуулт байна.

Хүрэлбаатар сайдын микрофоныг өгье.

**Ч.Хүрэлбаатар:** Пүрэвдорж гишүүний асуултад хариулъя. Урсгал зардлууд бол үндсэндээ л энэ төрийн үйлчилгээтэй холбоотой л зардлууд байгаа юм. Урсгал зардал дотор гээд л ингээд аваад үзэхэд бол бид нар ямар зардлууд голлож байгаа вэ гэдгээ бүгдийг нь ингээд л эрэмбэлээд л аваад үзээд явж байгаа. Тэгээд за цалин хөлс бол 2.4 их наяд төгрөг байдаг юм, цалин хөлс.

Тэгэхээр энэ дээр бид нар ер нь ямар одоо арга хэмжээ авах нь зөв зүйтэй вэ гэдгийг одоо сүүлийн бас хоёр гурван жил оролдож байгаа. Тэнд төрийн албан хаагчдын цалингийн нэгдсэн сүлжээ гэдэг зүйлийг оруулж ирсэн. За нэг сургууль дээр гэхэд чинь төчнөөн орон тоо байх ёстой, төрийн захиргааных бол төчнөөн байх ёстой гээд ингээд гаргаад ирчихсэн. Тендер тавигддаг шаардлагуудыг нь бүгдийг нь хуулиар үзээд эхлэхээр энэ дотор бас илүү дутуу зүйлүүд нь бол тодорхой гараад эхлэх болов уу гэсэн ийм бодолтой байгаа.

Нийт одоо төрийн албан хаагчдыг аваад үзэх юм бол 13 хувь нь л төрийн захиргааны албан хаагчид байдаг. Үлдсэн нь бүгд үйлчилгээний албан хаагчид, багш, эмч, за тэгээд бусад одоо бүх хүмүүсүүд одоо нөгөө нийгмийн хэв журмыг одоо сахиулах гэх мэт. Ийм л юунууд голдуу байж байгаа. Гэхдээ бид нарын цалингийн нэгдсэн системээр боловсронгуй болгох замаар энэ ажлыг бол хийнэ ээ гэж үзэж байгаа. Тийм ч учраас эрүүл мэндийн салбарын реформ, боловсролын реформ бол энэ 2021 оны төсвийн цөм дээр байж байгаа.

Дээр нь төрийн өмчит аж ахуйн нэгжүүд дээр бас холбогдох үр ашгийг сайжруулах арга хэмжээнүүдийг авах ёстой гэж фокс маань аягүй зөв болжээ гэдгийг бол ер нь сүүлийн үеийн одоо энэ шилэн дансаар гарч ирж байгаа зүйлүүдээ бол тодорхой харагдаж харагддаг болоод байгаа.

Тэгэхээр засгийн газар төсөв дээрээ энэ төрийн өмчит аж ахуйн нэгжийн үр ашгийг сайжруулах гэдэг энэ одоо бодлогын арга хэмжээг оруулж ирж байгаа нь бол зөв болжээ гэж бид нар бол үзэж байгаа.

За дараагийн нэг асуудал бол үнэхээр энэ халамж байгаа юм. Халамж халамж дотор бас нэлээдгүй бас юмнууд байгаа байх. Тийм учраас энэ Засгийн газрын хувьд бол энэ халамжийн чиглэлээр нийгмийн даатгалын одоо шимтгэлтэй холбоотой, нийгмийн даатгалын сантай холбоотой реформ одоо нэлээд хийх ёстой гэж үзэж энэ хууль эрх зүйн орчнуудыг Улсын Их Хуралд бол оруулж ирэхээр төлөвлөөд ажиллаж байгаа. Энэ дээрээ бид нар үнэхээр зорилтот хэрэгцээтэй хүмүүсүүдэд нь одоо мөнгийг нь өгдөг халамжийн мөнгийг нь тийм, одоо зорилтот хэсэгтээ бүгд өгдөггүй байх энэ зарчим руугаа шилжих нь бол хамгийн одоо зөв үү гэдгийг хэлье.

Хөрөнгө оруулалтын хувьд бол бас нэлээдгүй бол ажил журам, дүрэм нь бол байгаа, гарчихсан, энүүгээрээ ч хийгддэг. Зүгээр бас хэлэлцүүлгийн явц дунд ч бай ер нь энд тэндээс ингээд л гэв гэнэт төслүүд орж ирдэг. Бид бүгдээрээ л мэдэж байгаа. Энэ үг тэрийгээ л больчихмоор байгаа юм. Яг үнэнийг хэлэхэд аймаг руу өг, төсвийн ерөнхийлөн захирагч нараараа дамжуулаад юмаа өгье. Тэгээд шаардлага хангасан төсвийг л оруулж ирж баталдаг.

Үүнд хангаагүйг нь зориг гаргаад л шууд Их Хурал дээрээ шууд бүгдийг нь хасдаг болчихмоор байгаа юм. Тэгэх л юм бол цэгцэрнэ. Тэгэхээр бид нар бүгдээрээ одоо хамтдаа юмыг хийчихмээр байгаа юм. Зураг төсөв үгүй бол шууд хасъя. Энэ чинь системд орсон байна. Энэ хөрөнгө оруулалтад орсон, энэ нь ороогүй гэдэг нь гараад ирнэ шүү дээ. Тэгээд л зоригтойгоор хасаад явчихад бол бүх юм цэгцэрчих болов уу л гэж би бодож байгаа юм.

**Б.Пүрэвдорж:** Хүрэлбаатар сайдын микрофоны цагийг нь нэмж өгье.

**Ч.Хүрэлбаатар:** Тийм, өрийг бол нэлээн сайн ил тод сайхан ярьцгаамаар байна. Тэгээд хэлээд байгаа тэр тоонууд бол бид нар бүгдээрээ 2016 оны, одоо, бүр энэ бол олон нийтэд олон улсын байгууллага, банк санхүүгийн байгууллагууд, гадаад дотоодын хөрөнгө оруулагчдад ил байдаг тоонуудыг би ярьж байгаа.

2016 онд бол Засгийн газрын өрийн дотоодын нийт бүтээгдэхүүнд эзлэх хувь хэмжээ нь бол 78.8 байсан юм. Энэ нь 2020 оны 9 сарын 30-ны байдлаар 57.2 хувь гэдэг чинь ерөнхийдөө 21.6 функтээр буучихсан. Энэ чинь ингээд нуруун дээрээс маш том юм аваад хаячхаж байгаатай яг адилхан. Тэгэхээр энэ өр зээлийг ярихдаа бид нар бүтцийг нь сайн яримаар байгаа юм. Өндөр хүүтэй, богинохон хугацаатай зээл бол дэлхийн эдийн засгийн хямралд хүргэж байсан тоо.

**Б.Пүрэвдорж:** Занданбат дарга хариулах уу? Нэгдүгээр микрофоныг нэрээ танилцуулаад.

**О.Тэнгис:** Монгол улсын ерөнхий аудиторын орлогч Тэнгис. Байнгын хорооны даргын асуултад хариулъя. Яг орж ирж байгаа, ингээд төсвийг ингээд багцлаад ингээд харах юм бол аа бас нэг тийм бусад гадаад орнуудын эдийн засгийн нөхцөл байдалтай харьцуулах юм бол бас нэг тийм сонирхолтой юм ажиглагдана. Жишээ нь одоо ингээд дэлхийн бусад гадаад орнуудын одоо хөгжсөн орнуудын эдийн засгууд бол 10-20 хувь хүртэл агшиж байгаа юм. За Монгол Улс бол нөгөө энэ коронатай үед бол, бас одоо тэр цар тахлыг алдаагүйгээс хамаараад за тэгэхдээ алдаагүй ч гэсэн яг тэр орнуудад гарч байгаа тэр зардлууд одоо тэр өрхийн орлогыг хамгаалах, компаниудынхаа орлогыг хамгаалах гээд энэ арга хэмжээнүүдийг бол бүгдийг нь аваад тэр нэг ажлын байрыг хамгаалах гээд энэ ажлуудыг бол хийгээд яваад байгаа юм.

Тэгээд энэ үйл ажиллагаа бол ингээд цаашдаа бас дараагийн жилд үргэлжлэх ёстой гэдэг агуулгаар бол энэ төсвийн алдагдал болохоор зэрэг 2 их наяд 153-аар гарч ирж байгаа.

За энийг бас Үндэсний аудитын газрын бид нар үзээд ингээд харахад 2019 онд 1.9 их наядын алдагдалтайгаар бас оруулж ирж байсан юм байна лээ. Тэгэхлээр зэрэг харьцангуй бас тийм хэдийгээр одоо хүүхдийн мөнгийг 100 мянгаар нь үргэлжлүүлээд өрхийнхөө орлогыг хамгаалахаар ийм концепцыг энэ төсөвтэйгөө хамт оруулж ирж байгаа энэ хүнд үед бол бас одоо тийм бас алдагдлыг бас тийм өндөр түвшинд бас биш, харьцангуй зохистой түвшинд нь оруулж ирж байгаа харагдаж байгаа юм. Яг одоо ингээд мөнгөний бодлого, Монголбанкны хэрэгжүүлж байгаа мөнгөний бодлого одоо хэр сайн явж байна вэ гээд тэгэхлээр зэрэг бодлогын хүүгээ 11-ээс 3 удаа бууруулаад 8 руу оруулаад ирсэн байгаа болов ч гэсэн арилжааны банкнуудын зээл олголт тийм их багасчихсан. Эсрэгээрээ бүр хадгаламж эзэмшигчдийн долларын болон төгрөгийн хадгаламж нэмэгдчихсэн байгаа. Тэгээд нөгөө зээлийн чинь чанаргүй байдал нь нэмэгдчихсэн.

Тэгэхлээр зэрэг мөнгөний бодлогоор зохицуулаад эдийн засаг дахь эрэлтийг нэмэгдүүлнэ гэдэг бодлого явахгүй байгаад байгаа байхгүй юу. Тэгэхээр зэрэг аргагүй бас энэ төсвийн бодлогоор буюу одоо Засгийн газрын худалдан авалтаар одоо эдийн засгийг хамгаалсан, энэ бодлогыг оруулж ирээд тэгээд хөрөнгө оруулалтыг бол нэмэгдүүлсэн өшөө тэр хүүхдийн өрхийн орлогыг нэмсэн гээд ийм ажлуудаа хийгээд явж байгаа юм.

Тэр зээлтэй холбоотой асуудлыг ярьсан зээлийг харах юм бол нийт буюу нөгөө Нет интернэшнл инвестмент позишн гээд Монголын тэрийг харах юм бол GDP-ийнхээ 262 хувьтай тэнцүү. Өөрөөр хэлбэл дотоодын нийт бүтээгдэхүүнээсээ 2.6 дахин том тийм Монгол Улсын өр байгаа юм. Тэгэхдээ тэр дотор нь ингээд харах юм бол Засгийн газрын өр нь бол харьцангуй бас бага тэрийгээ GDP-тэйгээ харьцуулах юм бол 70, 80 хавьцаатай өр.

Гэхдээ энэ төсөв дээр зээлийн хүүгийн зардал бол 1.1 их наядаар тавигдаж байгаа нь бол үндсэндээ одоо бас манай оруулж байгаа хөрөнгө оруулалттай дүйхүйц хэмжээний их том дүнгээр тавигдаж байгаа боловч гэсэн энэ нь урд орнуудтай үүссэн байгаа өрийг.

**Б.Пүрэвдорж:** Хүрэлбаатар сайд аа та тэгэхээр ингээд нэг дотоодын юу өрийг нэг дотоодын нийт бүтээгдэхүүнд харьцуулаад л ингээд юу гаргах юм би танд нэг бас нэг юм сануулчихъя гэж бодож байна.

2015, 2016 онд 7 их наяд төгрөгийн зарлагатай байсан Монгол Улс өнөөдөр 14 их наяд үлдсэн байгаа. Төсвийн зарлага чинь. Гэтэл энэ чинь ихэнхдээ одоо төрийн бүх одоо худалдаа, төрийн, одоо үйл ажиллагааны зардал л явж байна шүү дээ. Гэтэл төрийн албан хаагч энэ хугацаанд 11 хувиар л өссөн байгаа юм. Тэгэхлээр энэ үргүй зардал чинь их байгаа шүү гэдгийг л хэлье. Монгол энэ дээрээ танах талаар Сангийн яам хэлье. Хамгийн гол энэ дээрээ илүү танай Сангийн яам илүү санаачилгатай ажиллах ёстой шүү гэдгийг хэлье.

Ингээд Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төсөлтэй холбогдуулан үг хэлэх гишүүн байна уу? За алга байна.

Би нэг үг хэлье. Аан Батжаргал гишүүн.

**Ж.Батжаргал:** Та бүгдийнхээ энэ өдрийн амгаланг айлтгая аа. Тэгээд давагдашгүй хүчин зүйл нөлөөлөлтэй байгаа энэ цаг үед бас боломжийн боловсрогдож. Тогтвортой байдлын, төсвийн хүрээний мэдэгдэл, төсөөллийнхөө шалгуур үзүүлэлтүүдийг хангаж барьж орж ирсэн ийм төсөв байна аа гэж ингэж үзэж байгаа. Гэхдээ харах зүйлүүд байгаа. Бид орлогоо нэмэгдүүлэх тал дээр жоохон анхаарах ёстой болов уу гэж бодоод байгаа. Тэр төрийн өмчтэй аж ахуйнуудынхаа үр өгөөжийг дээшлүүлэх талын юмыг нэг жоохон анзаармаар юм болов уу гэж би бодоод байдаг.

Дээр нь аудитын байгууллага орлого нэмэгдүүлэх боломж байна гэж хэлээд тоо дуугараагүй. За эртний тодруулаад дуугарахаар 150 орчим тэрбум төгрөгийн тухай ярьсан. Энүүнийг ажлын хэсэг дээр дахин нягтлан үзэж боломжтой орж болох орлогыг нь нэмэгдүүлээд төсвийн алдагдлыг бас нэг тодорхой тоогоор бууруулчих нь зөв юм биш биз дээ гэдэг ийм санал хэлмээр байна.

Зардал бууруулах хүрээнд анхаармаар хэд хэдэн санаа байгаа.

Нэгдүгээрт бид үнэхээрийн энэ хөдөөгийн хөгжлийг хангах, нийгмийн салбаруудын үйлчилгээний чанар хүртээмжийг дээшлүүлэх талаар Монголын төр өнгөрсөн дөрвөн жилд үнэхээрийн том арга хэмжээ авсан. Тэрний хүрээнд маш олон одоо нийгэм соёлын байгууллагууд шинээр ашиглалтад орсон. Өмнө нь ашиглагдаж байсан өнөө актлагдсан гэж яригдаад байгаа барилга байгууламжууд буцаад ямар хэлбэртэй ашиглагдаж явна вэ гэдэг дээр салбарын яамдаар нь бүтэн үнэлгээ хийлгэж тогтмол зардлын өсөлтийг бууруулах хэрэгтэй байгаад байгаа юм.

Яг үндсэндээ хуучин байсан цэцэрлэгээ гэдэг юм уу, соёлын төв юм аа нэг жижиг өргөө ч гэдэг юм уу янз бүрийн нэр өгөөд тогтмол зардал нэмэгдүүлээд байгаа юмнууд орон нутгуудад байгаа. Энүүнийг ер нь бид үнэлж үзэж энэ аль болохоор энэ дулаан, цахилгаан энэ тэр гээд энэ нэг тогтмол зардлуудыг бууруулах талын юмыг бодохгүй бол талбайн хэмжээ нэмэгдэх тусам энийг дагаж энэ зардал өсөөд байгаа. Энүүн дээр би одоо төсөл өргөн баригчийг ер нь Сангийн яамыг нэгдсэн бодлогоор энэ салбарын яамдуудтайгаа хамтарч үнэлгээ хийж, зөв одоо бодлого үзэл баримтлалыг нь гаргах ёстой шүү цаашид гэсэн нэг ийм санаа байна. Сайд өөрөө хэллээ, би бол зөв гэж ойлгож байгаа.

Аудитын байгууллага 55 төсөл, арга хэмжээ, зураг төсөвгүй ороод иржээ, төсвийн төлөвлөлтийн шалгуур нөхцөл хангаагүй байна гэсэн. Тэрийг хасах ёстой юм. Бид хасах ёстой. Тэгээд тэр шалгуур нөхцөл юмнуудаа хангадаг, бас энэ улс орны ирээдүйн хөгжилд хэрэг болдог. Хөгжлийг тэтгэсэн, дэд бүтэц юм руу нь хийх ёстой. Би бол тэгж ойлгож байгаа. Би ажлын хэсэг дээр бас тухайлсан одоо яг зарчмын зөрүүтэй саналын томьёоллыг гаргаж өгч бас ганц нэг зүйлийг ярья гэж бодож байна.

Өнөөдөр бол би энэ 55 юуг зураг төсөвгүй, төсөл, арга хэмжээг хасах ёстой гэсэн ийм бодлого чиглэлтэй байна. За алдагдал 2.1 их наядыг задлаад ойлголт авсан 1.4 их наяд нь угаасаа зээл тусламжийн хөрөнгийн эх үүсвэрээр эх үүсвэрдсэн. Цаана нь 600 гаруй тэрбум төгрөгийн асуудал, эх үүсвэр нь одоохондоо тодорхой болоогүй тэрнийг бид орлого нэмэгдүүлэх, зардал бууруулах, хэлбэрээрээ оны эцэст тэнцвэржүүлнэ гэсэн ийм л бодлого яваа юм байна л гэж ойлгосон шүү дээ.

Тийм учраас энүүнийгээ оны эхнээс чиглүүлж барьж ажиллах юм бол тэгээд хүнд цаг үеийн энэ 2021 оны төсөв бас нэг бололцоотой хангагдчих болов уу гэсэн ийм бодол байна. Ийм санал хэлье.

**Б.Пүрэвдорж:** За баярлалаа. Тэгэхлээр аудитын байгууллагад нэг яг энэ төсөвтэй холбоотой аудитын дүгнэлт байна шүү дээ. Энийгээ яг цаг тухайд нь Төсвийн зарлагын хяналтын дэд хороонд ирүүлж байгаарай.

Тэгээд энэ нь төсөвтэй холбоотой нэг хэд хэдэн санал байна аа. За тэгэхлээр төрийн өмчийн 32 их наяд төгрөгийн өртөг бүхий хөрөнгөтэй төрийн өмчийн аж ахуйн нэгжүүд байна. Зарим нь одоо улсаас татаас авдаг. Энэ татаас авдаг, тэгээд энэ хувь энэ төрийн өмчийн компаниуд одоо хувийн компани болчихсон байхгүй юу. Хэн нэгэн Их Хурлын гишүүн хэн нэг сонгуульд явчхаад тэндээ тэрнийхээ үр дүнд тэр төрийн өмчийн компанийн удирдлагад очдог. Тэгээд тэнд хамаатан садан, найз нөхөд, бүх хүнээ авч байгаад хувийн компани мэт аашилдаг ийм зүйл байгаа.

Тийм учраас энэ төрийн өмчийн компани татаас авдаг, ялангуяа тэр компаниудыг хувьчлах энэ одоо ажлыг хийх зайлшгүй шаардлага байна.

За хоёрдугаарт нь улсын төсвөөр улс төрчийн нэр нөлөөг өсгөх, дахин сонгогдох ийм зүйлийг одоо хиймээргүй байна. Хэнтий аймгийн нэг сумын нэг баг дээр 37 тэрбум төгрөгийн өртөг бүхий, тэгээд энэ жил санхүүжиж байгаа нь 25 тэрбум төгрөг санхүүжигдэж байгаа юм. Тэгээд энэ бүхэл бүтэн нэг баг мөртөө Булган аймаг, Булган аймгийн нийт хөрөнгө оруулалтаас гурав дахин их байна шүү дээ. Хүрэлбаатар сайдаа. Танай Засгийн газрын хоёр гишүүн энэ сумаас төрсөн байж болно, тийм ээ. Тэгээд ингэж болохгүй шүү дээ. 2000 хүнтэй тэр одоо баг дээр бүхэл бүтэн Булган аймгаас илүү гурав дахин илүү хөрөнгө оруулалт тавина гэж байж болохгүй. Энэнийхээ үр дүнд зарим хүмүүс сонгогдсон.

Тийм учраас энэ улс төрчийн нөлөөг өсгөдөг зүйл байж болохгүй ээ гэдгийг хэлье. Саналууд байна. Тодорхой санал байна. Аудитын байгууллагын дүгнэлтээр эрүүл мэнд, боловсрол, цагдаа, хилийн цэрэг, одоо онцгой зэрэг энэ байгууллагуудын байгууллагуудаас бусад одоо байгууллагуудын урсгал зардлыг 20 хувиар танах ийм одоо аудитын дүгнэлт гаргасан. Энийг одоо хэрэгжүүлээч ээ гэдэг ийм санал байна.

Хоёрдугаарт нь, ер нь бол Төсвийн зарлагын хяналтын дэд хороо ажиллаад нийтдээ 149 ийм төсөл хөтөлбөр байна. Царцааж болох. Одоо энэ ковидын үед ямар ч үр дүнгүй ямар ч хэрэггүй. Хэнтий аймгийн Бэрхийн, уурхайн газар доорх музей гэж байгаа юм. Таван тэрбум төгрөгөөр байгуулна гэж байгаа юм. Нураад уначхаж, магадгүй тэр музей рүү хэн орох юм. Тэр аялал жуулчлалд нөлөөтэй юу? Ийм хөрөнгө оруулалтуудыг жишээ нь хасах царцаах юм бол нийтдээ 405 тэрбум төгрөг энэ одоо төсвөөс суллах боломж байна. Энийг суллах юм бол буцаагаад энэ зарлагаа тэр чигээр нь жижиг дунд үйлдвэрлэлийн зээл хөтөлбөрт одоо зарцуулах ийм одоо саналыг тавьж байна. Ингээд энийг төсвийн төсөл хэлэлцэх явцад тодорхой ажил хийгээч ээ гэсэн ийм одоо хүсэлтийг хэлж байна.

За ингээд гишүүд үг хэлж дууслаа. Хуулийн төсөлтэй холбогдуулан зарчмын зөрүүтэй санал байна уу? За алга байна. Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслийн хоёр дахь хэлэлцүүлгийг хийсэн талаар Төсвийн зарлагын хяналтын дэд хорооноос гаргах санал, дүгнэлтийг Улсын Их Хурлын гишүүн Б.Пүрэвдорж Төсвийн байнгын хороонд танилцуулна.

Монгол Улсын 2021 оны төсвийн тухай, Нийгмийн даатгалын сангийн 2021 оны төсвийн тухай, Эрүүл мэндийн даатгалын сангийн 2021 оны төсвийн тухай хуулийн төслийн хоёр дахь хэлэлцүүлгийг хэлэлцэж дууслаа.

Төсвийн зарлагын хяналтын дэд хорооны хуралдаанаар хэлэлцэх асуудал дууссан тул хуралдаан хаасныг мэдэгдье.

За ажлын хэсэг, гишүүд баярлалаа.

Дууны бичлэгээс буулгасан:

ХУРАЛДААНЫ ТЭМДЭГЛЭЛ ХӨТЛӨХ

АЛБАНЫ ШИНЖЭЭЧ П.МЯДАГМАА